Schweizer-herrie: Onnie onskuldig; LUR moet jammer sêDie MRK het Elana Barkhuizen onskuldig bevind van alle bewerings teen haar. (Foto: Solidariteit) Vier jaar nadat Elana Barkhuizen vir beweerde rassisme verguis is, het die Menseregtekommissie (MRK) Barkhuizen van alle bewerings teen haar vrygespreek en bevind die bewering dat die Laerskool Schweizer-Reneke onbillik teen vier leerders gediskrimineer het, kan nie gestaaf word nie. Die MRK het boonop die destydse LUR vir onderwys, Sello Lehari, geroskam en bevind dat sy destydse bekendmaking van Barkhuizen se naam nie net ŉ skending van haar menseregte was nie, maar ook van haar menswaardigheid en reg op privaatheid. Die huidige LUR vir onderwys moet nou binne twee weke ŉ openbare verskoning aanteken vir die optrede van haar voorganger en die manier waarop die departement en Lehari Barkhuizen behandel het. “Die LUR moet verskoning vra vir die voormalige LUR se optrede om Barkhuizen valslik van rassisme te beskuldig en haar lewe en dié van haar gesin in die gevaar te stel deur haar identiteit bekend te maak,” lui die verslag. Barkhuizen was in 2019 reeds twee jaar lank ŉ onderwyseres by die skool toe ŉ foto van ŉ gr. R-klas by die skool ŉ rasse-herrie laat losbars het. Op die foto kon gesien word hoe ŉ groep wit leerders saam in die middel van die klaskamer by ŉ tafel sit, terwyl vier swart kinders apart by ŉ tafel voor die deur van die klaskamer sit. Die foto het soos ŉ veldbrand versprei en is as rassisties bestempel. Barkhuizen is kort daarna geskors en Solidariteit het namens haar die arbeidshof in Johannesburg genader. Daar is bevind haar skorsing was onwettig en dit is omgekeer. Die MRK se verslag gee Barkhuizen nou ook gelyk. Dit lui onder meer dat Barkhuizen nie verantwoordelik was vir die toewys van sitplekke in die klas nie. Uit die MRK se onderhoude met ouers, ook dié van die swart leerders op die foto, het dit geblyk hulle glo nie die toewys van sitplekke was rasgedrewe nie. Een van die ouers het gesê dat meer as een van sy kinders by die skool ingeskryf is, en dat nie hy of sy kinders nog ooit rassisme daar ondervind het nie. “Die bewering dat die skool onbillik teen die vier leerders gediskrimineer het, word nie gestaaf nie,” lui die MRK se verslag. Dr. Dirk Hermann, bestuurshoof van Solidariteit, sê Barkhuizen en haar gesin is ná die gebeure selfs gedwing om te verhuis. Dít nadat Lehari Barkhuizen se naam aan die publiek bekend gemaak het en aangekondig het dat sy oor die voorval geskors is. Barkhuizen is daarna op verskeie openbare platforms as rassis uitgekryt. Dr. Dirk Hermann, bestuurshoof van Solidariteit, en Elana Barkhuizen tydens die hofaansoek. (Argieffoto: Solidariteit) “Elana en haar gesin is deur hel in daardie tyd; ŉ hele gemeenskap is verwoes deur die oorhaastige, populistiese optrede van opportunistiese politici – waarvan die voorste Lehari self was. Ons is absoluut verheug daaroor dat sy nou geheel en al vrygespreek is, maar ongelooflik jammer oor die trauma wat sy en haar geliefdes moes verduur,” sê Hermann. Solidariteit sê ook ten spyte van die gesloer met die MRK-verslag, is dit goeie nuus dat Lehari eindelik tot verantwoording geroep is oor sy “skandelike gedrag” tydens die gebeure. Die MRK se verslag lui voorts: “Die ongemagtigde publikasie of verspreiding van die foto op ŉ manier wat die identiteit van die leerders in die media en op sosialemediaplatforms bekend maak […] is ŉ skending van die leerders se reg op privaatheid, asook op hul reg dat hul welstand, onderrig en ontwikkeling nie in die gedrang gebring word nie.” Gewelddadige betogings het ná die verspreiding van die foto by die skool gewoed en dit het tot ŉ ontwrigting van onderwys gelei. “Die betogers het die leerders se reg op basiese onderwys benadeel …” lui die verslag. LUR moet verskoning vra Betogers ruk destyds op na die Laerskool Schweizer-Reneke. (Argieffoto: ANA) Die MRK beveel in sy verslag aan dat die skool se beheerliggaam binne 90 dae ŉ duidelike beleid oor die publikasie van boodskappe of foto’s van leerders aanvaar om te verseker hul identiteit en persoonlike inligting word ingevolge wetgewing beskerm. Die skoolhoof moet ook binne 90 dae ŉ bywerking aan die MRK gee oor vordering met beleid oor rassisme, diversiteit en transformasie by die laerskool. Solidariteit het die MRK se sterk veroordeling van Lehari verwelkom. “Elana Barkhuizen was dapper genoeg om teen die departement en die histeriese media terug te baklei. Populistiese politici en die media sal danksy haar nou twee keer dink voordat hulle gewone mense se lewens verwoes met vals aantygings van rassisme,” sê Hermann. Hermann sê nadat die LUR vir Barkhuizen in die openbaar as rassis uitgemaak het, het betogers die skool bestorm. “Dieselfde goeie juffrou het haar arms om ook die swart kindertjies gesit om hulle veilig te hou,” sê hy. Uit die verslag lyk dit of die MRK “werklik moeite gedoen het” om een of ander bevinding teen Barkhuizen te kry, sê Hermann. “Hulle kon nie. Sy is net ŉ goeie juffrou wat deur hel gegaan het as gevolg van rasbehepte politici.”